TFEX ลดค่าธรรมเนียม30%เริ่ม2พ.ค.
ตลาดสัญญาซื้อขายล่วงหน้า ปรับค่าธรรมเนียมการซื้อขาย SET50 Index Futures และ Gold Futures ลง 30% เพื่อประโยชน์ต่อผู้ลงทุน เริ่ม 2 พฤษภาคมนี้
22 เม.ย. 2556

ตลาดสัญญาซื้อขายล่วงหน้า ปรับค่าธรรมเนียมการซื้อขาย SET50 Index Futures และ Gold Futures ลง 30% เพื่อประโยชน์ต่อผู้ลงทุน เริ่ม 2 พฤษภาคมนี้ 
นางเกศรา มัญชุศรี กรรมการผู้จัดการ บริษัท ตลาดสัญญาซื้อขายล่วงหน้า (ประเทศไทย) (TFEX)  เปิดเผยว่า ในการประชุมคณะกรรมการ บมจ. ตลาดสัญญาซื้อขายล่วงหน้าฯ และ บริษัท สำนักหักบัญชี (ประเทศไทย) จำกัด เมื่อต้นเดือนที่ผ่านมา คณะกรรมการฯ ได้มีมติปรับลดค่าธรรมเนียมการซื้อขายของ SET50 Index Futures และ 50 Baht Gold Futures เป็น 35 บาทต่อสัญญา จากเดิมที่กำหนดไว้ 50 บาทต่อสัญญา ส่วน 10 Baht Gold Futures ปรับลดลงเป็น 7 บาทต่อสัญญา จากเดิม 10 บาทต่อสัญญา มีผลตั้งแต่ 2 พฤษภาคม 2556 เป็นต้นไป   
“การปรับปรุงค่าธรรมเนียมการซื้อขายครั้งนี้ เพื่อประโยชน์ต่อผู้ลงทุนที่ซื้อขายในตลาด TFEX ทั้งยังสอดคล้องกับสัญญาอนุพันธ์ประเภทนี้ในตลาดต่างประเทศ และเป็นการสนับสนุนการทำธุรกิจของบริษัทสมาชิกอีกด้วย” นางเกศรากล่าว
ทั้งนี้ สำหรับสัญญา SET50 Index Futures ที่หมดอายุเดือนพฤษภาคม 2556 (S50K13) ซึ่งมีอัตราค่าธรรมเนียมภายใต้โครงการส่งเสริมการขายอยู่ที่ 10 บาทต่อสัญญา จะยังคงอัตราค่าธรรมเนียมดังกล่าวจนสิ้นสุดโครงการ 
“โดยปกติค่าใช้จ่ายในการซื้อขายอนุพันธ์ที่ลูกค้าต้องชำระนั้น ประกอบด้วย ค่าคอมมิชชั่นของโบรกเกอร์ และค่าธรรมเนียมการซื้อขายข้างต้น ซึ่งอัตราค่าคอมมิชชั่นจะเป็นไปตามประกาศของชมรมผู้ประกอบธุรกิจสัญญาซื้อขายล่วงหน้า (FI Club) โดย TFEX ไม่มีข้อกำหนดในเรื่องอัตราคอมมิชชั่นดังกล่าว” นางเกศรากล่าวเสริม
ผู้ลงทุนที่สนใจสามารถตรวจสอบค่าธรรมเนียมการซื้อขายและการชำระราคา ได้ที่เว็บไซต์ของตลาดสัญญาซื้อขายล่วงหน้า www.TFEX.co.th หรือสอบถาม S-E-T Call Center 0 2229 2222 หรือโบรกเกอร์ TFEX ที่ท่านใช้บริการ